**Εθνικός διχασμός 1915-1922**

**Από την παραίτηση του Βενιζέλου έως τη Συνθήκη των Σεβρών**

* Μετά τη δολοφονία του Γεωργίου Α΄ τον διαδέχθηκε στο θρόνο ο Κωνσταντίνος, στον οποίο ο Βενιζέλος, ένα χρόνο αργότερα, παραχώρησε το αξίωμα του αρχιστρατήγου.
* Η έκρηξη του Α΄ Παγκόσμιου πολέμου οδήγησε σε διαφορετικές εκτιμήσεις τον Κωνσταντίνο και το Βενιζέλο. Ο Βενιζέλος υποστήριζε ότι η χώρα έπρεπε να συμμετάσχει στον πόλεμο στο πλευρό των δυνάμεων της *Αντάντ*, ενώ ο Κωνσταντίνος τασσόταν υπέρ της ουδετερότητας, θεωρώντας αβέβαιη την κατάληξη του πολέμου. Το 1915 η εμμονή του βασιλιά στις απόψεις του οδήγησε σε παραίτηση της κυβέρνησης των Φιλελευθέρων δυο φορές. Η χώρα βυθίστηκε σε ένα κλίμα διχασμού. Στη διαμάχη συμμετείχαν και στρατιωτικοί, οι οποίοι δημιούργησαν δύο οργανώσεις αντίθετες μεταξύ τους από τις οποίες η μια υποστήριζε τη συμμετοχή στον πόλεμο και η άλλη την ουδετερότητα. Στις 26 Σεπτεμβρίου 1916 ο Βενιζέλος συγκρότησε δική του κυβέρνηση στη Θεσσαλονίκη. Οι συγκρούσεις μεταξύ των δύο παρατάξεων οδήγησαν τη χώρα στα πρόθυρα του εμφυλίου πολέμου.
* Με την παρέμβαση της Αγγλίας και της Γαλλίας οι Φιλελεύθεροι κατέλαβαν την εξουσία και η κυβέρνηση του Ελευθέριου Βενιζέλου οδήγησε την Ελλάδα στον πόλεμο στο πλευρό της *Αντάντ*, αποσκοπώντας , όπως προαναφέρθηκε, στην ικανοποίηση των εθνικών διεκδικήσεων.

**Από τη συνθήκη των Σεβρών έως την ήττα στη Μικρά Ασία**

* Με τη συνθήκη των Σεβρών η Ελλάδα πραγματοποίησε τη μεγαλύτερη διπλωματική της επιτυχία, ενώ η πολιτική του Ελευθερίου Βενιζέλου δικαιώθηκε. Μετά από αυτό το διπλωματικό θρίαμβο ο Βενιζέλος προχώρησε στην προκήρυξη εκλογών.
* Η αντιπολίτευση, που κατέβηκε ενωμένη στις εκλογές, νίκησε τους Φιλελεύθερους. Ακολούθησε δημοψήφισμα στο οποίο η λαϊκή ετυμηγορία ήταν υπέρ του βασιλιά. Παρά τις προεκλογικές εξαγγελίες της αντιπολίτευσης δεν υπήρξε αλλαγή στην εξωτερική πολιτική. Αποτέλεσμα αυτών των επιλογών ήταν η κατάρρευση του μικρασιατικού μετώπου.

**Ερώτηση.**

Να αναζητήσετε τα αίτια του Εθνικού διχασμού του 1916.